Motorsport: Nasser Al-Attiyah and Mathieu Baumel recorded their second stage victory in Dakar Rally [SOUND]
Tegnologiewebblad sê Cool Ideas is the beste internetdiensverskaffer
NUUSFLITS SPORTNUUS 6 Januarie 12:30 nm
# Ons begin met tennis: Rafael Nadal sê hy het min simpatie met Novak Djokovic, en sê hy moet die gevolge dra, van die feit dat hy nie teen die koronavirus ingeënt is nie. Djokovic is laat gister met sy aankoms in Australië deur grensbeamptes voorgekeer en sy visum is gekanselleer omdat hy nie aan Covid-19-toelatings-vereistes voldoen nie. Hy staar deportasie in die gesig, maar het met 'n hofsaak begin om in die land te bly. Nadal het verlede maand positief getoets vir Covid-19, en sê hy glo baie sterk daaraan dat mens ingeënt word om die pandemie te help stuit.
Intussen het Nadal momentum aan sy terugkeer ná Covid-19 en 'n besering gegee toe hy die kwalifiseerder Ricardas Berankis by die Melbourne Summer Set-toernooi geklop het. Die 20-malige Grand Slam-kampioen het sy voorbereiding vir die Australiese Ope afgeskop met 'n oorwinning van 6-2, 7-5 in die tweede ronde. Dit is sy eerste enkelspelwedstryd van die ATP-toer sedert Augustus. Nadal het verlede jaar 'n voetbesering opgedoen en Wimbledon en die Amerikaanse Ope misgeloop.
En steeds op die tennisbane van Australië. Die wêreld se nommer-twee Daniil Medvedev het die sewende gekeurde Matteo Berrettini geklop en was terug op die baan om die beslissende dubbelspelwedstryd te wen. Met die oorwinning het die verdedigende kampioene, Rusland, op koers gebly vir nog 'n ATP-bekertitel. Medvedev, wat na verwagting die topgekeurde speler by vandeesmaand se Australiese Ope gaan wees noudat Novak Djokovic moontlik gedeporteer gaan word weens 'n visum-kwessie, het die eerste stel oorheers. Maar die Italianer, bekend vir sy dodelike afslane, het terugbaklei om die tweede stel te wen voordat die Rus die wedstryd 6-2, 6-7, 6-4 beklink het.
# Krieket: Australië se kolwers het weer die oorhand oor Engeland se boulers gehad op die tweede dag van die Toets in Sydney. Die kaptein van die gasheer-land, Pat Cummins, het laat op die tweede dag hul kolfbeurt op 416 vir agt verklaar. Usman Khawaja het 'n briljante 137 lopies aangeteken voordat hy een van Stuart Broad se vyf slagoffers geword het. Steve Smith het 67 lopies aangeteken en aanvangskolwer Marcus Harris 38. Aan die einde van die dag se spel was die besoekers op 13 sonder die verlies van 'n paaltjie.
En laastens nog krieketnuus: Die reeks om die As tussen Engeland en Australië se vrouespanne is met 'n week vervroeg om spelers in staat te stel om hulle in Nieu-Seeland af te sonder voor die Wêreldbeker begin. Die reeks begin nou op die 20ste van die maand in Adelaide met die eerste van drie T20's. Die spanne takel mekaar daarna in een toets en drie eendagwedstryde. Engeland het laas in die 2013/2014-seisoen die reeks gewen. Die Wêreldbekertoernooi begin op 4 Maart.